Šiuo vertinimu siekiama dviejų pagrindinių tikslų: 1) įvertinti CEPOL ir jos darbo metodų veiksmingumą, rezultatyvumą, tinkamumą, nuoseklumą ir pridėtinę vertę ES nuo 2015 m.; ir 2) apibūdinti įgytą patirtį bei parengti rekomendacijas, kaip geriau spręsti į problemas, kurių kelia nuolat kintanti aplinka, atsižvelgiant į šiuo metu patvirtintus CEPOL finansinius ir žmogiškuosius išteklius. Vertinimas apima CEPOL veiklą, kuri buvo vykdoma 2015–2020 m. laikotarpiu su visomis ES valstybėmis narėmis (išskyrus Daniją), trečiosiomis šalimis, su kuriomis CEPOL yra sudariusi darbinius susitarimus, bendradarbiavimo susitarimus ir panašius susitarimus, ir tarptautinėmis organizacijomis bei ES agentūromis.

Ši ataskaita bus pateikta Europos Parlamentui, Tarybai ir Agentūros valdybai. Prie šios Komisijos ataskaitos pridedamame Komisijos tarnybų darbiniame dokumente pateikiama išsami išorės vertinimo rezultatų analizė.

2.SVARBIAUSIOS VERTINIMO IŠVADOS

Vertinant veiksmingumą nustatyta, kad svarbiausiuose CEPOL programiniuose dokumentuose atsižvelgiama į jos teisinio pagrindo tikslus ir 2015 m. ES saugumo darbotvarkėje nustatytus prioritetus ir kad jie yra atspindėti šiuose dokumentuose. Tai patvirtina suinteresuotosios šalys, kurių didžioji dauguma nurodė, kad CEPOL veiksmai ir veikla 2015–2020 m. laikotarpiu tinkamai atspindėjo jai suteiktų įgaliojimų tikslus. CEPOL yra įsipareigojusi įgyvendinti savo įgaliojimus, kiek jie susiję su tarpvalstybine ir Europos lygmens teisėtvarka, ir atitinkamai investuoja savo išteklius, todėl teikia apčiuopiamų rezultatų.

Be to, pradėjus taikytis ES strateginių mokymo poreikių vertinimo metodiką, kuri buvo parengta siekiant nustatyti žinių, gebėjimų ir kompetencijos trūkumus bei mokymo poreikius, labai pagerėjo mokymo poreikių prioritetų nustatymas. Pagal metodiką nustatomi mokymo prioritetai ir siekiama koordinuoti esamą mokymo veiklą, kad būtų išvengta sutapimų ir dubliavimo, ir kartu parodomos besiformuojančios teisėsaugos tendencijos. Vis dėlto vertinime pažymėta, kad CEPOL siūlymas mokyti dėstytojus kaip veikla, kuria dėstytojams sudaroma galimybė diegti šiuolaikiškus dėstymo metodus ir taikyti mišrią mokymosi techniką siekiant užtikrinti kokybišką policijos mokymą daugiakultūrėje aplinkoje, yra siauresnė, palyginti su kitų ES teisingumo ir vidaus reikalų agentūrų siūloma veikla, todėl reikėtų apsvarstyti galimybę ją išplėsti.

Atlikus vertinimą padaryta išvada, kad, atsižvelgiant į tai, jog CEPOL yra palyginti maža agentūra (2020 m. joje dirbo 96 darbuotojai) ir jos metinis biudžetas nėra didelis (2020 m. jis buvo 10,6 mln. EUR), negalima tikėtis, kad ji tiesiogiai pasieks didelę tikslinės auditorijos dalį organizuodama mokymo vietoje veiklą. CEPOL reglamentas grindžiamas idėja, kad agentūra plėstų savo tikslinę auditoriją pakopiniu principu, didindama aprėptį dėl to, kad rengiami dėstytojų mokymai ir skatinamas tarpusavio žinių perdavimas. Šiuo metu pakopinė sistema daugiausia grindžiama valstybių narių veiksmais ir CEPOL jos nuosekliai nekontroliuoja. Be to, CEPOL ribotai taiko dėstytojų mokymo metodą, nes 2019 m. buvo surengtos tik penkios mokymo sesijos, o 2020 m. iki pandemijos – dvi. CEPOL investicijos, skirtos tobulinti ir plėsti jos internetinę mokymo veiklą, virto teigiama auditorijos didinimo strategija, kuri tapo ypač svarbi atsižvelgiant į COVID-19 pandemiją.

Į CEPOL mokymus vietoje atrinkti dalyviai ne visada yra tinkami pagal patirties ir vyresniškumo kriterijus. CEPOL veiklos vadovai turi teisę peržiūrėti ir atmesti dalyvių paraiškas, tačiau vertinant nustatyta, kad šia teise retai kada naudojamasi, nes yra nusistovėjusi praktika patvirtinti pirmą valstybių narių pasiūlytą kandidatą, neatsižvelgiant į jo profilį. Tai yra gerai žinoma problema, kuri yra dažnai aptariama CEPOL nacionalinių padalinių reguliariuose susitikimuose. Vis dėlto suinteresuotosios šalys pranešė, kad dabar CEPOL veiklos vadovai atidžiau peržiūri dalyvių paraiškas.

Vertinant rezultatyvumą nustatyta, kad dalyvavimo CEPOL veikloje nauda nusvėrė valstybių narių dėl jo patirtas išlaidas, ir kad CEPOL ištekliai buvo tvarkomi tinkamai. Atliekant vertinimą, taip pat prieita prie išvados, kad kai kurie trūkumai buvo susiję su valdybos sprendimų priėmimo procesu, CEPOL planavimo procesais ir stebėsenos procedūromis. CEPOL vidaus struktūra veikia veiksmingai, nors CEPOL darbuotojų kaita galėjo paveikti bendrą agentūros rezultatyvumą 2015–2020 m. laikotarpiu. Dabar CEPOL veikia pagal hibridinį veiklos modelį, kai derinamas tradicinis dotacijų metodas, konkurso tvarka paskirstant temas reikalavimus atitinkantiems pagrindiniams partneriams, ir naujasis CEPOL žinių centro metodas, kai tam tikri ekspertai specializuojasi tam tikroje srityje. Šis mišrus metodas skirtas racionalizuoti ir supaprastinti dotacijų valdymą ir buvo įdiegtas po to, kai valdyba nepritarė siūlymui visiškai panaikinti dotacijų sistemą. Apskritai CEPOL pavyko įsisavinti gautą ES finansavimą.

Metinis CEPOL mokymo veiklos vystymo ciklas laikomas per trumpu, o tai kelia pavojų kokybei. Dar prieš CEPOL sukuriant mokymo programą, valdyba turi priimti sprendimus dėl temų, parengiamos gairės ir per atrankos procedūras atrenkami pagrindiniai partneriai. Užbaigus šiuos procesus, kaip nurodo kai kurios suinteresuotosios šalys, lieka mažai laiko kokybiško turinio sukūrimui, nes metinis ciklas jau artėja prie pabaigos. Todėl pagrindiniai partneriai, neturintys parengtų iš karto skirtų naudoti mokymo sprendimų, kurie galėtų būti siūlomi per šį ribotą laiką, atgrasomi teikti paraišką mokymui rengti. To rezultatas – nuolat mažėja pagrindinių partnerių konkurso paraiškų.

Mokymo veiklai, kurią CEPOL užsakymu vykdo pagrindiniai partneriai, rengiantys ir organizuojantys tokius mokymus, rečiau taikomas CEPOL kokybės užtikrinimo mechanizmas. Todėl skiriasi mokymo veiklos kokybė. CEPOL taiko kokybės užtikrinimo mechanizmą, kuriuo kontroliuoja savo mokymo veiklą nuo pat sukūrimo iki organizavimo etapo, ir nustatyta, kad jis yra veiksmingas užtikrinant aukštos kokybės turinį ir dėstytojus, kai CEPOL yra atsakinga ir už mokymų parengimą, ir už jų organizavimą. Nors dalyviai vis dar teigiamai vertina iš pagrindinių partnerių užsakomą mokymo veiklą, kartais skiriasi jos kokybė, nes ji ne visada nuolat tikrinama taikant CEPOL kokybės užtikrinimo mechanizmą.

CEPOL Kibernetinių nusikaltimų akademija laikoma svarbiu agentūros žingsniu siekiant atsižvelgti į iškylančius poreikius, tačiau ją dar reikia tobulinti. Suinteresuotieji subjektai įvairiai vertino CEPOL Kibernetinių nusikaltimų akademijos įsteigimą. Nors jos atliekamo darbo sritis yra labai svarbi ir labai paklausi, kilo klausimų dėl tikrosios šios akademijos užduoties, jos riboto dydžio ir gebėjimo pritraukti reikiamų žinių ir gebėjimų turinčius ekspertus, kurie rengtų mokymus. Kibernetinių nusikaltimų akademijos vykdytai veiklai neigiamą poveikį taip pat turėjo COVID-19 pandemija, nes negalėjo būti vykdoma mokymo vietoje veikla, kuriai naudojama specializuota įranga. Apskritai kai kurios valstybės narės ir ES lygmens suinteresuotosios šalys kritiškai vertino CEPOL siūlomus kibernetinių nusikaltimų mokymus, abejodami dėl jų kokybės, nuoseklumo ir aprėpties.

Atliekant vertinimą nustatyta, kad nors CEPOL vykdomojo direktoriaus ir valdybos santykiai yra geri, valdybos posėdžiams trukdo tai, kad kai kurie nariai juose retai dalyvauja, taip pat tai, kad neproporcingai didelis dėmesys skiriamas administraciniams klausimams. Be to, iškilo tam tikrų atstovavimo klausimų, susijusių su CEPOL valdyba (t. y. menkas kai kurių valstybių narių dalyvavimas); lyčių pusiausvyros nebuvimas; muitinės ar pasienio pareigūnų nedalyvavimas; skiriasi atstovų vyresniškumas). Valdybos posėdžiuose dalyvauja daug atstovų iš pavienių valstybių narių, tačiau jie ne visada tinkamai atstovauja visą teisėsaugos institucijų ir jų pozicijų spektrą. Kelios suinteresuotosios šalys pažymėjo, kad nors dauguma valdybos sprendimų susiję su turiniu ir strategija, valdybos posėdžių darbotvarkėje apstu administracinių klausimų, todėl lieka palyginti mažai galimybių aptarti strateginius klausimus.

2015–2020 m. CEPOL darbuotojų nuolat daugėjo (nuo 45 iki 96). Vis dėlto, atliekant vertinimą paaiškėjo, kad CEPOL perkėlimas iš Jungtinės Karalystės į Vengriją ir dėl to Budapeštui taikytas darbo užmokesčio korekcinis koeficientas, regis, buvo pagrindinis veiksnys, dėl kurio CEPOL buvo sunku pritraukti naujų darbuotojų ir juos išlaikyti. Tačiau decentralizuotų agentūrų atveju tai pasitaikantis nusiskundimas. Dėl darbuotojų kaitos pasikeitė agentūros kultūra ir tapo sudėtinga pritraukti tinkamos kvalifikacijos darbuotojų.

Buvo patvirtinta, kad CEPOL tikslai yra aktualūs svarbiausiuose strateginiuose dokumentuose apibrėžtiems ES poreikiams ir uždaviniams, o CEPOL mokymo pasiūla atitinka ES valstybių narių poreikius. Vertinimas parodė, kad CEPOL tikslai atitinka svarbiausius Stokholmo programos, ES saugumo darbotvarkės ir Europos teisėsaugos pareigūnų mokymo sistemos aspektus. Mokymo kursų dalyviai iš 27 ES valstybių narių taip pat nurodė, kad 2015–2020 m. laikotarpiu CEPOL mokymo pasiūla deramai atitiko jų šalių poreikius ir lūkesčius. CEPOL tikslų ir mokymo veiklos aktualumą lemia: 1) CEPOL metinių darbo programų suderinimas su Europos saugumo darbotvarke (kaip jau buvo minėta); 2) ES strateginio mokymo poreikių vertinimo taikymas, nes jį taikydama CEPOL galėjo susieti mokymo prioritetus su savo tikslinių grupių poreikiais; ir 3) Europos kovos su nusikalstamumo grėsmėmis daugiadalykės platformos įtraukimas į jos mokymo vietoje ir internetinio mokymo veiklą. Be to, plačiai pripažįstama, kad CEPOL veikla stiprina pasitikėjimą ir padeda lengviau plėtoti teisėsaugos tarnybų bendradarbiavimą. Išties, įdiegus ES strateginio mokymo poreikių vertinimą ir praktinio mokymo poreikių vertinimą, žengtas svarbus žingsnis į priekį užtikrinant geresnį mokymo temų ir veiklos pritaikymą pagal suinteresuotųjų šalių poreikius. Vis dėlto išvados dėl CEPOL gebėjimo pritaikyti savo mokymų pasiūlą prie mokslo, technologinių ir socialinių bei politinių pokyčių yra nevienodos.

Daroma išvada, kad CEPOL kompetencijos sritis ir veikla yra suderinama su kitų reikšmingų ES lygmens subjektų kompetencijos sritimi ir veikla ir papildo ją. Suinteresuotosios šalys iš kitų teisingumo ir vidaus reikalų agentūrų paprastai teigiamai vertino santykį su CEPOL. Vis dėlto, koordinavimas vyksta ad hoc, skiriasi atsižvelgiant į konkrečią agentūrą ir į tai, kokio lygmens santykius CEPOL palaiko su TVR agentūromis ir ES institucijomis. Vadinasi, vis dar yra tobulintinų aspektų. Taigi CEPOL galėtų pritaikyti savo darbo metodus, kad kuo labiau padidintų galimą sinergiją. TVR mokymo matricos kaip lentelės, kurią, kaip tikėtasi, kasmet pildys agentūros, siekiant užtikrinti struktūruotą koordinavimą, buvo atsisakyta 2019 m. dėl priežasčių, kurios daugiausia buvo susijusios su informuotumo apie šią priemonę stoka ir dėl to, kad jos neįtraukė TVR agentūros. Tačiau vietoj TVR mokymo matricos nebuvo įdiegta jokios struktūruotos metodikos; CEPOL ir toliau taiko tarpusavio koordinavimo metodą, visų pirma dalyvaudama Teisingumo ir vidaus reikalų agentūrų tinklo susitikimuose ir (arba) konkrečiuose projektuose, tačiau taip neužtikrinama visiška sinergija.

Atlikus vertinimą nustatyta, kad, kalbant apie ES pridėtinę vertę, visos suinteresuotųjų šalių grupės, su kuriomis buvo konsultuotasi, laikėsi nuomonės, kad CEPOL iš tikrųjų teikia pridėtinę vertę, kiek ji susijusi su mokymu konkrečiose nusikaltimų srityse, palyginti su tuo, kas siūloma nacionaliniu lygmeniu. CEPOL tikslai ir užduotys padėjo gerinti valstybių narių gebėjimą rengti savo teisėsaugos pareigūnus, palyginti su tuo, ką jos būtų galėjusios nuveikti nacionaliniu lygmeniu. Kai kurie pareigūnai, su kuriais buvo konsultuotasi, teigė, kad CEPOL rengė naudingus mokymus dėl ES lygmens priemonių ir teikė įžvalgas dėl tarpvalstybinių priemonių, pavyzdžiui, tarpvalstybinio keitimosi elektroniniais įrodymais ir bendradarbiavimo tarptautinės teisės vykdymo užtikrinimo srityje ES aspekto, nes šios temos retai nagrinėjamos valstybėse narėse rengiamuose nacionalinio lygmens mokymuose. Netiesioginis šio mokymo rezultatas yra visuotinis pripažinimas, kad CEPOL veikla stiprina pasitikėjimą ir palengvina teisėsaugos tarnybų bendradarbiavimo plėtrą. Dauguma suinteresuotųjų šalių, su kuriomis buvo konsultuotasi, sutarė, kad visa CEPOL veikla padeda didinti teisėsaugos organizacijų tarpusavio pasitikėjimą. Be to, suinteresuotosios šalys patvirtino, kad CEPOL veikla padėjo atverti daugiau bendradarbiavimo galimybių ir gerinti nacionalinių teisėsaugos tarnybų bendradarbiavimo kokybę ES lygmeniu ir mažesniu mastu – dvišaliu ir regioniniu lygmeniu. Dauguma mokymų dalyvių sutinka, kad CEPOL mokymo veikla suteikia konkrečių galimybių kurti tinklus su jų kolegomis Europoje ir kad CEPOL sukuria išskirtinę vertę vystant bendradarbiavimą, kuris priešingu atveju nebūtų buvęs pasiektas nacionalinėmis priemonėmis. Toks rezultatas pirmiausia priskirtinas CEPOL mainų programai ir veiklai vietoje. Vertinant nustatyta, kad CEPOL darbą trečiosiose šalyse labai vertina su šia veikla susipažinusios suinteresuotosios šalys, nors dalis CEPOL administravimo pareigūnų apie tokią veiklą nežino. Įgyvendindama savo įgaliojimus, CEPOL prisidėjo ir prie ES išorės politikos, vystydama teisėsaugos pajėgumus ES kaimyninėse šalyse partnerėse. CEPOL pajėgumų didinimo projektai trečiosiose šalyse veiksmingai padeda gerinti stabilumą kaimyninėse ES šalyse ir stiprinti tarpusavio pasitikėjimą. Nors trečiosiose šalyse teikiamų mokymų rinka yra perpildyta, CEPOL giriama už įsipareigojimą rengti mokymus, kurie atitinka trečiųjų šalių partnerių poreikius. Pagal savo įgaliojimus CEPOL valdo specialias Sąjungos išorės paramos lėšas, kad pasiektų savo tikslus trečiosiose šalyse.

3.ĮGYTA PATIRTIS IR REKOMENDACIJOS

Vertinime pabrėžiama, kad CEPOL svarbu racionalizuoti savo veiklą, sutelkiant dėmesį į svarbiausius prioritetus įgyvendinant Europos kovos su nusikalstamumo grėsmėmis daugiadalykę platformą, Saugumo sąjungos strategiją ir naujausias vidaus saugumo strategijas, kartu paliekant šioje sistemoje galimybę vertinti konkrečius valstybių narių prašymus dėl mokymo ir juos tenkinti. Šiuo tikslu CEPOL turėtų apskritai aktyvinti bendradarbiavimą su kitomis agentūromis ir konkrečiai su Europolu, kad kuo labiau padidintų ir išplėstų sinergiją. Šiomis aplinkybėmis CEPOL sutiko imtis vadovaujančio vaidmens koordinuojant bendrą horizontalų strateginį tikslą dėl „pajėgumų didinimo per mokymą, tinklų kūrimą ir inovacijas“ ateinantį 2022–2025 m. Europos kovos su nusikalstamumo grėsmėmis daugiadalykės platformos ciklą. Be to, CEPOL turėtų didinti savo koordinavimo vaidmenį, taip pat prisidėdama prie visų vidaus saugumo strategijų įgyvendinimo, įskaitant 2020 m. gruodžio mėn. priimtą kovos su terorizmu darbotvarkę ir abi 2021 m. pradžioje priimtas ES strategijas dėl kovos su organizuotu nusikalstamumu ir dėl kovos su prekyba žmonėmis.

Atsižvelgiant į tai, CEPOL labai svarbu atlikti pagrindinį vaidmenį koordinuojant teisėsaugos mokymą tarp visų skirtingų suinteresuotųjų šalių ir ypač kitų TVR agentūrų. Užuot konkuravusi su kitomis ES mokymo srityje veikiančiomis suinteresuotosiomis šalimis, CEPOL turėtų siekti tapti ES teisėsaugos mokymo centru. Nors agentūra negali pati patenkinti visų mokymo poreikių, jos vaidmuo yra išskirtinis tuo, kad ji gali sudaryti ir stebėti esamų teisėsaugos mokymo pasiūlymų, kuriuos teikia visos TVR agentūros ir kiti suinteresuotieji subjektai, katalogą ir veikti kaip teisėsaugos specialistų, ieškančių tinkamų mokymo galimybių ES lygmeniu, portalas.

Kartu vienodai svarbu, kad valstybių narių atstovai toliau stiprintų koordinavimą savo šalyse, siekdami išsiaiškinti visos teisėsaugos bendruomenės požiūrį ir atsižvelgti į jos poreikius. Vertinime konkrečiai pabrėžiama, koks svarbus yra CEPOL valdybos vaidmuo, nes tai yra ta institucija, kuri turėtų atspindėti ir skleisti informaciją apie įdėtas pastangas ir poreikius, susijusius ne tik su akademiniu pasauliu, bet visų pirma su specialistais savo valstybėse narėse, kad į tai būtų atsižvelgta priimant strateginius valdybos sprendimus. Šiomis aplinkybėmis taip pat reikėtų atkreipti dėmesį į lyčių atstovavimą valdyboje, ką yra pabrėžęs ir Europos Parlamentas, kuris per 2019 m. biudžeto įvykdymo patvirtinimo procedūrą paragino CEPOL skiriant narius užtikrinti lyčių pusiausvyrą.